МеттаIилманийн кхечу дакъошца дуьстича, дешнийн кесталла таллар, кесталлин дошамаш хIиттор долийна дукха хан яц. Кесталлин дошамаш 10-20 юхакарлайохуш а ю. Масала, оьрсийн меттан кесталлин дошам дуьххьара хIоттийна 1963 шарахь Штейнфельда – цу балхана цо теллина текст 400 000 дашах лаьтта. Цул тIаьхьа 1977-чу шарахь, Засорина куьйгаллехь а йолуш хIоттийна рогIера оьрсийн меттан кесталлин дошам. - ткъа шаверриг цу проектехь дакъалаьцнарг 100 стаг ву. И дошам карлаяьккхина 1992 шарахь Леннгрена – и ши а дошам хIоттийна 1000 000 дашах лаьттачу текстан дешнийн выборка ярца, дуьххьарлерчу ЭВМ –х пайда а оьцуш. Амма 2002 шолгIачу шарахь компьютеран программаш кхиарца Шаровн аьтто хилира 16 миллион дешан текстан буха тIехь оьрсийн меттан керла кесталлин дошам хIотто. Ткъа карарчу заманахь оьрсийн мотт талларехь пайда оьцуш бу 92 миллион дашах лаьттачу тестан выборка ярца хIоттинчу кесталлин дошамах. Амма китайски а, ингалсан лингвисташ юхьарлаьцна миллиард дашах йолу гика-текста буха тIехь шайн меттанийн кесталлин дошам хIотто.

Кесталлин дошамо хоьуьйту меттан муьлхачу дешнех алссам пайда оьцу, иштта кIеззиг лелораш муьлхарнаш ду а гойту, цундела кесталлин дошамаш уггаре хьалха хIиттайо билггалчу цхьана меттан кест-кеста лелочу дешнийн барам мел бу хьажа а, церан жигараллин доза маццалц ду къасто а. Кхечу кепара аьлча кесталлин дошаман коьртачу Iалашонах цхьаъ вайнзаманан йоза дешначу наха шайн йозанехь, къамелехь, ешарехь пайда оьцу дешнийн барам мел бу а, царна шен меттан лексикин хаарш мел ду гайтар ду. Цул сов кесталлин дошамаша аьтто бо уьш хIиттийнчу муьрехь дехачу къоман политикин-эконимикин а, культурин а, иштта цуьнан Iер-дахаран юкъара жамI дан, цу муьрехь даьхначу къоман юхь-сибат къасто а, цуьнан башхаллийн хьесап дан а. Иштта кесталлин дошаман хаамех пайдаэцарх цхьаъ ду лакхарчу рангахь долу (кесталла дуккха а йолу) дешнаш тайп-тайпанчу дешаран хьукматаша тидаме эцар - ХIунда аьлча дешархошна Iаматаш, методичкаш, шардарш хIиттош, уггаре хьалха довзийта а, нийсаяздан Iамо а, лего а, хенашца хийца а , дешнийн маьIна доьллу предложенеш хIитто а масална дало уггаре хьалха хьакъ ду йозанехь алссам пайдаоьцу дешнаш. Цундела, и кесталин дошаман хаамаш мелла бакъхилийта, дешан кесталлина хьесап до йоккхачу текстан корпусера схьадагардарца.

Цу балхана вовшахтуьйхира 1000 000 дашах лаьтта тайп-тайпанчу жанрийн нохчийн йозанан текст. Дешнийн выборка ян Iалашонца вовшахтоьхначу 1000 000 дашах лаьтта нохчийн текста юкъа ялийнчу материалех юкъарчу дахарх а, экономикех а, политикех а, Iилманах а, культурех а, спортах а, бусалба динах а, иштта кхоллараллех а лаьцна дуьйцу газетан а, журналан а статьяша дIалоцу 42% текст -**420 000** дош. Ткъа цу **420 000** дашах **259 000** дош газетан тексташ юкъара ду: «Даймохка» юкъара **197 000** ду, ткъа **62 000** «Исламан зIаьнарш» газета тIера схьалахьийна; дисина **161 000** реферативни дош журналийн агIонаш тIера схьагулдина ду: иштта вайн «таллам» **тIера 73 000**, ду, «Орга» тIера **82 000** ду, «вайнах» тIера **6000** схьаэцна. Кхин дIа миллионник-текст дIалоцу 43,5% хIинцалерчу 21 бIешарера нохчийн меттан прозано **–– 435 000** дош. . Цу юкъара берашна леринчу прозех **15 000** дош «СтелаIад» журанала агIонашна тIехь арадийлинчу тесташа юкъара ду. Иштта 5000 дош меттаIилманийн тексташа юкъара схьаэцна -0,5%.

Ткъа йисина 14% миллионик-тест дIалоцу къамелан тексташ. Къамелан текстан хьокъехь нохчийн духхьарлера кесталлин дошам хIоттош юкъаялийна 50 000 драматургин текстийн дешнаш. Ткъа йисина 90 000 дашах текст хьалаюьзна соцсетешкара лахьийначу йозанера– Фейсбук, В контакты, иштта масех нохчийн меттан форумашкара а. Иштта вайн вовшахкхеттачу текста юкъара **910 000** дешан автор **158** ву. Исбаьхьаллин жанрийн, публицистикийн а, драматургийн а жанрийн миллионник-текста юкъаялийнчу зорбане йилина материалаш исбаьхьаллин проза, эссеш, дагалецамаш, пьэсаш, берийн туьйранаш, дийцарш, Iилманан а, публицистикин а статьяш).–723 (**393-журн., 233 – Даймохк, 97 – Ислам. зIаьнарш)** ю Амма газетийн кегийчу рубркийн а, къамелан тестийн а, церан авторийн а хьесап ца дина. Иштта вовшахкхийтира 1 018 000 дашах лаьтта миллионник-текст . Цул тIаьхьа цифрех, латиницех а, оьрсийн дешнех а и текст цIанъеш болх дIабаьхьча, талла лара дитинарг 1002 000. Текста юкъахь дош лору шина пробел юкъахь нисъелла знак: итт хуьлийла уьш я цхьаъ. Йоза хьесапдаран программехь миллионник-текст чекхъяьккхича, вайн заманан йозанехь пайдаоьцу 90 000 дош гучудолу– цхьанна кесталли тIера 62 000 кесталли тIекхаччалц. Юхьанцара таллам бан лерира цIердешнийн кесталлийн.. Выборка яран болх чолхе бо омографаша (яздар цхьатера долу тайп-тайпана маьIна долу дешнаш) схьакъасторо, нохчийн меттан цIердешнийн дожаршца хийцадаларехь чаккхенаш хилла а ца Iаш, орамера аьзнаш хийцадаларо. **Масала: дала боху дош яздарехь теллинчу текста юкъахь 2101 дуьхьалкхеташ ду, ткъа цуьнан юкъара цIердош мел ду схьакъасто куьйга миллионик-текст юкъара схьакъесто деза, цу кеппара «дала» боху дош «совгIат дар» бохучу маьIнехь -130, дАла (цхьа хIума хьала кхиа – 49 ду, Iожаллин маьIнех далийна 29, ткъа 1893 дуьхьалкхетарш Дела бохучу маьIнехь ду. Чолхе выборка нисло «са» «дика», латта» иштта дуккха кхидолчу цIердешнийн кесталла къастош а.**  ЦIердешнаш схьахаржаран коьрта принцип кхечу меттанашкахь санна дIадаьхьна: цIердешан кепаш цхьаллин терахье , цIерниг дожаре а йохуш. Амма дукхаллин терехьехь бен ца лела цIердешнаш шен дукхаллин терахьехь юкъадахийтина. Иштта цIердешан дукхаллин терахьан суплетивни кеп а ша-къаьстина ялийна, масала, *стаг* – шен статья ю, нах бохучу цIердаша а шен статья ю, *йоI-мехкарий* а иштта къастийна. Цхьана дешан хьесапехь къастийна цIердешан композиташ а, масала *кад-Iайг, коч-хеча, мотт-гIайба*. ЧагIделла цхьана лела дешнаш а тайп-тайпанчу къамелан декъах делахь , цIердешнийн маьIнехь лаьрра, масала: воккха стаг, амма баккхийн нах –суплетивни кепехь дукхаллин терахь делахь , хьесап цхьаллин терахьана юкъадахийтина. Долахь а цIерш а ца лаьрра, амма долахь цIе кхетош далочу цIердешнийн хьесап дина, масала *ШоIип-молла*, бохучохь, схьаэцна молла боху дош, долахь цIе Iадда а юьтуш. Иштта гIаланийн а, яртийн цIерш кхетош далийна цIердешнийн а хьесап дина, масала, *Соьлжа-ГIала, Энгель-Эвла, Iалхан-Юрт Яндар-КIотIар,* амма бахархойн меттигийн цIерийн кесталла ягарйина, масала, *гуьмсахо, мартанхо, хошкалдхо* и. кх. дIа а. 90 000 пайда оьцу дешнех, юхьанцарчу кепе хIиттош, цIердешнийн выборка йича гучуйолу– 5092 цIердешан кеп.